History of the Later Han/卷01 (2)

= 《後漢書》卷一下 = = 光武帝　本紀　第一下 = Annals of Emperor Guangwu [latter volume] 光武帝

Continuing Annals of Emperor Guangwu
{|
 * style="font-size:130%;" |　　六年春正月丙辰，改舂陵鄉為章陵縣. 世世復傜役，比豐、沛，無有所豫. 〔一〕

辛酉，詔曰：「往歲水旱蝗蟲為災，穀價騰躍，〔一〕人用困乏. 朕惟百姓無以自贍，惻然愍之. 其命郡國有穀者，給稟〔二〕高年、鰥、寡、孤、獨及篤缮、無家屬貧不能自存者，如律. 〔三〕二千石勉加循撫，無令失職. 」〔四〕

揚武將軍馬成等拔舒，獲李憲.

二月，大司馬吳漢拔朐，獲董憲、龐萌，山東悉平. 諸將還京師，置酒賞賜.

三月，公孫述遣將任滿寇南郡. 〔一〕

夏四月丙子，幸長安，始謁高廟，遂有事十一陵. 〔一〕

遣虎牙大將軍蓋延等七將軍從隴道伐公孫述.

五月己未，至自長安.

隗囂反，蓋延等因與囂戰於隴阺，諸將敗績.

辛丑，詔曰：「惟天水、隴西、安定、北地〔一〕吏人為隗囂所詿誤者，〔二〕又三輔遭難赤眉，有犯法不道者，〔三〕自殊死以下，皆赦除之. 」

六月辛卯，詔曰：「夫張官置吏，所以為人也. 〔一〕今百姓遭難，戶口耗少，而縣官吏職所置尚繁，其令司隸、州牧〔二〕各實所部，省減吏員. 縣國不足置長吏可并合者，〔三〕上大司徒、大司空二府. 」於是條奏并省四百餘縣，吏職減損，十置其一.

代郡太守劉興擊盧芳將賈覽於高柳，戰歿. 〔一〕

初，樂浪人王調據郡不服. 〔一〕秋，遣樂浪太守王遵擊之，郡吏殺調降.

遣前將軍李通率二將軍，與公孫述將戰於西城，破之. 〔一〕

夏，蝗.

秋九月庚子，赦樂浪謀反大逆殊死已下.

丙寅晦，日有食之.

冬十月丁丑，詔曰：「吾德薄不明，寇賊為害，彊弱相陵，元元失所. 詩云：『日月告凶，不用其行. 』〔一〕永念厥咎，內疚於心. 〔二〕其敕公卿舉賢良、方正各一人；〔三〕百僚並上封事，無有隱諱；〔四〕有司修職，務遵法度. 」

十一月丁卯，詔王莽時吏人沒入為奴婢不應舊法者，皆免為庶人.

十二月壬辰，大司空宋弘免.

癸巳，詔曰：「頃者師旅未解，用度不足，故行什一之稅. 〔一〕今軍士屯田，糧儲差積. 〔二〕其令郡國收見田租三十稅一，如舊制. 」〔三〕

隗囂遣將行巡寇扶風，〔一〕征西大將軍馮異拒破之.

是歲，初罷郡國都尉官. 始遣列侯就國. 匈奴遣使來獻，使中郎將報命. 〔一〕

七年春正月丙申，詔中都官、三輔、郡、國出繫囚，非犯殊死，皆一切勿案其罪. 見徒免為庶民. 耐罪亡命，吏以文除之. 〔一〕

又詔曰：「世以厚葬為德，薄終為鄙，至于富者奢僭，貧者單財，〔一〕法令不能禁，禮義不能止，倉卒乃知其咎. 〔二〕其布告天下，令知忠臣、孝子、慈兄、悌弟薄葬送終之義. 」

二月辛巳，罷護漕都尉官.

三月丁酉，詔曰：「今國有眾軍，並多精勇，宜且罷輕車、騎士、材官、樓船士及軍假吏，〔一〕令還復民伍. 」

公孫述立隗囂為朔寧王.

癸亥晦，日有食之，避正殿，寑兵，不聽事五日. 詔曰：「吾德薄致災，謫見日月，〔一〕戰慄恐懼，夫何言哉！今方念愆，庶消厥咎. 其令有司各修職任，奉遵法度，惠茲元元. 百僚各上封事，無有所諱. 其上書者，不得言聖. 」

夏四月壬午，詔曰：「比陰陽錯謬，日月薄食. 百姓有過，在予一人，大赦天下. 公、卿、司隸、州牧舉賢良、方正各一人，遣詣公車，朕將覽試焉. 」〔一〕

五月戊戌，前將軍李通為大司空.

甲寅，詔吏人遭饑亂及為青、徐賊所略為奴婢下妻，欲去留者，恣聽之. 〔一〕敢拘制不還，以賣人法從事. 〔二〕

是夏，連雨水.

漢忠將軍王常為橫野大將軍.

八月丁亥，封前河閒王邵為河閒王.

隗囂寇安定，征西大將軍馮異、征虜將軍祭遵擊卻之.

冬，盧芳所置朔方太守田颯、〔一〕雲中太守喬扈各舉郡降.

是歲，省長水、射聲二校尉官. 〔一〕

八年春正月，中郎將來歙襲略陽，〔一〕殺隗囂守將而據其城.

夏四月，司隸校尉傅抗下獄死.

隗囂攻來歙，不能下. 閏月，帝自征囂，河西太守竇融率五郡太守與車駕會高平. 〔一〕隴右潰，隗囂奔西城，遣大司馬吳漢、征南大將軍岑彭圍之；進幸上邽，不降，〔二〕命虎牙大將軍蓋延、建威大將軍耿弇攻之.

潁川盜賊寇沒屬縣，河東守守兵亦叛，京師騷動.

秋，大水.

八月，帝自上邽晨夜東馳. 九月乙卯，車駕還宮.

庚申，帝自征潁川盜賊，皆降.

安丘侯張步叛歸琅邪，〔一〕琅邪太守陳俊討獲之.

戊寅，至自潁川.

冬十月丙午，幸懷. 十一月乙丑，至自懷.

公孫述遣兵救隗囂，吳漢、蓋延等還軍長安. 天水、隴西復反歸囂.

十二月，高句麗王遣使奉貢.

是歲大水. 〔一〕

九年春正月，隗囂病死，其將王元、周宗復立囂子純為王.

徙鴈門吏人於太原.

三月辛亥，初置青巾左校尉官.

公孫述遣將田戎、任滿據荊門. 〔一〕

夏六月丙戌，幸緱氏，登轘轅. 〔一〕

遣大司馬吳漢率四將軍擊盧芳將賈覽於高柳，戰不利.

秋八月，遣中郎將來歙監征西大將軍馮異等五將軍討隗純於天水.

驃騎大將軍杜茂與賈覽戰於繁畤，〔一〕茂軍敗績.

是歲，省關都尉，〔一〕復置護羌校尉官. 〔二〕

十年春正月，大司馬吳漢率捕虜將軍王霸等五將軍擊賈覽於高柳，匈奴遣騎救覽，諸將與戰，卻之.

修理長安高廟.

夏，征西大將軍馮異破公孫述將趙匡於天水，斬之. 征西大將軍馮異薨.

秋八月己亥，幸長安，祠高廟，遂有事十一陵.

戊戌，進幸汧. 〔一〕隗囂將高峻降.



冬十月，中郎將來歙等大破隗純於落門，〔一〕其將王元奔蜀，純與周宗降，隴右平.

先零羌寇金城、隴西，〔一〕來歙率諸將擊羌於五谿，大破之. 〔二〕

庚寅，車駕還宮.

是歲，省定襄郡，〔一〕徙其民於西河. 〔二〕泗水王歙薨. 淄川王終薨.

十一年春二月己卯，詔曰：「天地之性人為貴. 其殺奴婢，不得減罪. 」

己酉，幸南陽；還，幸章陵，祠園陵. 城陽王祉薨.

庚午，車駕還宮.

閏月，征南大將軍岑彭率三將軍與公孫述將田戎、任滿戰於荊門，大破之，獲任滿. 威虜將軍馮駿圍田戎於江州，〔一〕岑彭遂率舟師伐公孫述，平巴郡.

夏四月丁卯，省大司徒司直官. 〔一〕

先零羌寇臨洮. 〔一〕

六月，中郎將來歙率揚武將軍馬成破公孫述將王元、環安於下辯. 〔一〕安遣閒人刺殺中郎將來歙. 〔二〕帝自將征公孫述. 秋七月，次長安. 〔三〕八月，岑彭破公孫述將侯丹於黃石. 〔四〕輔威將軍臧宮與公孫述將延岑戰於沈水，大破之. 〔五〕王元降. 至自長安.

癸亥，詔曰：「敢灸灼奴婢，論如律，免所灸灼者為庶民. 」

冬十月壬午，詔除奴婢射傷人棄市律.

公孫述遣閒人刺殺征南大將軍岑彭.

馬成平武都，因隴西太守馬援擊破先零羌，徙致天水、隴西、扶風.

十二月，大司馬吳漢率舟師伐公孫述.

是歲，省朔方牧，并并州. 〔一〕初斷州牧自還奏事. 〔二〕

十二年春正月，大司馬吳漢與公孫述將史興戰於武陽，斬之〔一〕.

三月癸酉，詔隴、蜀民被略為奴婢自訟者，及獄官未報，一切免為庶民.

夏，甘露降南行唐. 〔一〕六月，黃龍見東阿. 〔二〕

秋七月，威虜將軍馮駿拔江州，獲田戎. 九月，吳漢大破公孫述將謝豐于廣都，斬之. 〔一〕輔威將軍臧宮拔涪城，斬公孫恢. 〔二〕

大司空李通罷.

冬十一月戊寅，吳漢、臧宮與公孫述戰於成都，大破之. 述被創，夜死. 辛巳，吳漢屠成都，夷述宗族及延岑等. 〔一〕

十二月辛卯，揚武將軍馬成行大司空事.

是歲，九真徼外蠻夷張遊率種人內屬，〔一〕封為歸漢里君. 省金城郡屬隴西. 參狼羌寇武都，〔二〕隴西太守馬援討降之. 詔邊吏力不足戰則守，追虜料敵不拘以逗留法. 〔三〕橫野大將軍王常薨. 遣驃騎大將軍杜茂將眾郡施刑屯北邊，〔四〕築亭候，〔五〕修烽燧. 〔六〕

十三年春正月庚申，大司徒侯霸薨.

戊子，詔曰：「往年已敕郡國，異味不得有所獻御，今猶未止，非徒有豫養導擇之勞，〔一〕至乃煩擾道上，疲費過所. 其令太官勿復受. 〔二〕明敕下以遠方口實所以薦宗廟，自如舊制. 」〔三〕

二月，遣捕虜將軍馬武屯虖沱河以備匈奴. 盧芳自五原亡入匈奴.

丙辰，詔曰：「長沙王興、真定王得、河閒王邵、中山王茂，皆襲爵為王，不應經義. 〔一〕其以興為臨湘侯，〔二〕得為真定侯，邵為樂成侯，〔三〕茂為單父侯. 」〔四〕其宗室及絕國封侯者凡一百三十七人. 丁巳，降趙王良為趙公，太原王章為齊公，魯王興為魯公. 庚午，以殷紹嘉公孔安為宋公，周承休公姬常為衛公. 省并西京十三國：廣平屬鉅鹿，真定屬常山，河閒屬信都，城陽屬琅邪，泗水屬廣陵，淄川屬高密，膠東屬北海，六安屬廬江，廣陽屬上谷. 〔五〕

三月辛未，沛郡太守韓歆為大司徒. 丙子，行大司空馬成罷.

夏四月，大司馬吳漢自蜀還京師，於是大饗將士，班勞策勳〔一〕. 功臣增邑更封，凡三百六十五人. 其外戚恩澤封者四十五人. 罷左右將軍官. 〔二〕建威大將軍耿弇罷.

益州傳送公孫述瞽師、郊廟樂器、葆車、輿輦、於是法物始備. 〔一〕時兵革既息，天下少事，文書調役，務從簡寡，〔二〕至乃十存一焉.

甲寅，冀州牧竇融為大司空.

五月，匈奴寇河東.

秋七月，廣漢徼外白馬羌豪率種人內屬. 〔一〕

九月，日南徼外蠻夷獻白雉、白兔. 〔一〕

冬十二月甲寅，詔益州民自八年以來被略為奴婢者，〔一〕皆一切免為庶民；或依託為人下妻，欲去者，恣聽之；敢拘留者，比青、徐二州以略人法從事.

復置金城郡. 〔一〕

十四年春正月，起南宮前殿.

匈奴遣使奉獻，使中郎將報命. 〔一〕

夏四月辛巳，封孔子後志為褒成侯. 〔一〕

越巂人任貴自稱太守，遣使奉計. 〔一〕

秋九月，平城人賈丹殺盧芳將尹由來降. 〔一〕

是歲，會稽大疫. 〔一〕莎車國、鄯善國遣使奉獻. 〔二〕

十二月癸卯，詔益、涼二州奴婢，自八年以來自訟在所官，一切免為庶民，賣者無還直.

十五年春正月辛丑，大司徒韓歆免，自殺. 〔一〕

丁未，有星孛於昴.

汝南太守歐陽歙為大司徒. 建義大將軍朱祐罷.

丁未，有星孛於營室.

二月，徙鴈門、代郡、上谷三郡民，置常關、居庸關以東. 〔一〕

初，巴蜀既平，大司馬吳漢上書請封皇子，不許，重奏連歲. 三月，乃詔群臣議. 大司空融、固始侯通、膠東侯復、高密侯禹、太常登等奏議曰：「古者封建諸侯，以藩屏京師. 〔一〕周封八百，〔二〕同姓諸姬並為建國，〔三〕夾輔王室，尊事天子，享國永長，為後世法. 故詩云：『大啟爾宇，為周室輔. 』〔四〕高祖聖德，光有天下，亦務親親，封立兄弟諸子，不違舊章. 陛下德橫天地，興復宗統，褒德賞勳，親睦九族，〔五〕功臣宗室，咸蒙封爵，多受廣地，或連屬縣. 今皇子賴天，能勝衣趨拜，陛下恭謙克讓，抑而未議，群臣百姓，莫不失望. 宜因盛夏吉時，定號位，以廣藩輔，〔六〕明親親，尊宗廟，重社稷，應古合舊，厭塞眾心. 臣請大司空上輿地圖〔七〕，太常擇吉日，具禮儀. 」制曰：「可. 」

夏四月戊申，以太牢告祠宗廟. 丁巳，使大司空融告廟，封皇子輔為右翊公，英為楚公，陽為東海公，康為濟南公，蒼為東平公，延為淮陽公，荊為山陽公，衡為臨淮公，焉為左翊公，京為琅邪公. 癸丑，追謚兄伯升為齊武公，兄仲為魯哀公.

六月庚午，復置屯騎、長水、射聲三校尉官；〔一〕改青巾左校尉為越騎校尉.

詔下州郡檢覈墾田頃畝〔一〕及戶口年紀，又考實二千石長吏阿枉不平者.

冬十一月甲戌，大司徒歐陽歙下獄死. 十二月庚午，關內侯戴涉為大司徒.

盧芳自匈奴入居高柳.

是歲，驃騎大將軍杜茂免. 虎牙大將軍蓋延薨.

十六年春二月，交阯女子徵側反，略有城邑.

三月辛丑晦，日有蝕之.

秋九月，河南尹張伋及諸郡守十餘人，坐度田不實，皆下獄死. 〔一〕

郡國大姓及兵長、群盜處處並起，攻劫在所，害殺長吏. 郡縣追討，到則解散，去復屯結. 青、徐、幽、冀四州尤甚. 冬十月，遣使者下郡國，聽群盜自相糾擿，〔一〕五人共斬一人者，除其罪. 吏雖逗留回避故縱者，皆勿問，聽以禽討為效. 其牧守令長坐界內盜賊而不收捕者，又以畏懦捐城委守者，皆不以為負，〔二〕但取獲賊多少為殿最，〔三〕唯蔽匿者乃罪之. 於是更相追捕，賊並解散. 徙其魁帥於它郡，賦田受稟，使安生業. 自是牛馬放牧，邑門不閉.

盧芳遣使乞降. 十二月甲辰，封芳為代王.

初，王莽亂後，貨幣雜用布、帛、金、粟. 是歲，始行五銖錢. 〔一〕

十七年春正月，趙公良薨.

二月乙（亥）〔未〕晦，日有食之. 〔一〕

夏四月乙卯，南巡狩，皇太子及右翊公輔、楚公英、東海公陽、濟南公康、東平公蒼從，幸潁川，進幸葉、章陵. 〔一〕五月乙卯，車駕還宮.

六月癸巳，臨淮公衡薨.

秋七月，妖巫李廣等群起據皖城，〔一〕遣虎賁中郎將馬援、驃騎將軍段志討之. 九月，破皖城，斬李廣等.

冬十月辛巳，廢皇后郭氏為中山太后，立貴人陰氏為皇后. 進右翊公輔為中山王，食常山郡. 〔一〕其餘九國公，皆即舊封進爵為王.

甲申，幸章陵. 脩園廟，祠舊宅，觀田廬，置酒作樂，賞賜. 時宗室諸母因酣悅，相與語曰：「文叔少時謹信，與人不款曲，唯直柔耳. 今乃能如此！」帝聞之，大笑曰：「吾理天下，亦欲以柔道行之. 」乃悉為舂陵宗室起祠堂. 有五鳳皇見於潁川之郟縣. 〔一〕十二月，至自章陵.

是歲，莎車國遣使貢獻.

十八年春二月，蜀郡守將史歆叛，遣大司馬吳漢率二將軍討之，圍成都.

甲寅，西巡狩，幸長安. 三月壬午，祠高廟，遂有事十一陵. 歷馮翊界，進幸蒲阪，祠后土. 〔一〕夏四月甲戌車駕還宮.

癸酉，詔曰：「今邊郡盜穀五十斛，罪至於死，開殘吏妄殺之路，其蠲除此法，同之內郡. 」

遣伏波將軍馬援率樓船將軍段志等擊交阯賊徵側等.

戊申，幸河內. 戊子，至自河內.

五月，旱.

盧芳復亡入匈奴.

秋七月，吳漢拔成都，斬史歆等. 壬戌，赦益州所部殊死已下.

冬十月庚辰，幸宜城. 〔一〕還，祠章陵. 十二月乙丑，車駕還宮.

是歲，罷州牧，置刺史. 〔一〕

十九年春正月庚子，追尊孝宣皇帝曰中宗. 始祠昭帝、元帝於太廟，〔一〕成帝、哀帝、平帝於長安，舂陵節侯以下四世於章陵.

妖巫單臣、傅鎮等反，據原武，遣太中大夫臧宮圍之. 夏四月，拔原武，斬臣、鎮等.

伏波將軍馬援破交阯，斬徵側等. 因擊破九真賊都陽等，降之.

閏月戊申，進趙、齊、魯三國公爵為王.

六月戊申，詔曰：「春秋之義，立子以貴. 〔一〕東海王陽，皇后之子，宜承大統. 皇太子彊，崇執謙退，願備藩國. 父子之情，重久違之. 其以彊為東海王，立陽為皇太子，改名莊. 」

秋九月，南巡狩. 壬申，幸南陽，進幸汝南南頓縣舍，置酒會，賜吏人，復南頓田租歲. 父老前叩頭言：「皇考居此日久，陛下識知寺舍，〔一〕每來輒加厚恩，願賜復十年. 」帝曰：「天下重器，常恐不任，日復一日，安敢遠期十歲乎？」吏人又言：「陛下實惜之，何言謙也？」帝大笑，復增一歲. 進幸淮陽、梁、沛.

西南夷寇益州郡，〔一〕遣武威將軍劉尚討之. 越巂太守任貴謀叛，十二月，劉尚襲貴，誅之.

是歲，復置函谷關都尉. 〔一〕修西京宮室.

二十年春二月戊子，車駕還宮.

夏四月庚辰，大司徒戴涉下獄死. 〔一〕大司空竇融免.

五月辛亥，大司馬吳漢薨.

匈奴寇上黨、天水，遂至扶風.

六月庚寅，廣漢太守蔡茂為大司徒，太僕朱浮為大司空. 壬辰，左中郎將劉隆為驃騎將軍，行大司馬事. 〔一〕

乙未，徙中山王輔為沛王.

秋，東夷韓國人率眾詣樂浪內附. 〔一〕

冬十月，東巡狩. 甲午，幸魯，進幸東海、楚、沛國.

十二月，匈奴寇天水.

壬寅，車駕還宮.

是歲，省五原郡，徙其吏人置河東. 復濟陽縣傜役六歲.

二十一年春正月，武威將軍劉尚破益州夷，平之.

夏四月，安定屬國胡叛，屯聚青山，〔一〕遣將兵長史陳訢討平之. 〔二〕

秋，鮮卑寇遼東，遼東太守祭肜大破之.

冬十月，遣伏波將軍馬援出塞擊烏桓，不克.

匈奴寇上谷、中山.

其冬，鄯善王、車師王等十六國皆遣子入侍奉獻，願請都護〔一〕. 帝以中國初定，未遑外事，乃還其侍子，厚加賞賜.

二十二年春閏月丙戌，幸長安，祠高廟，遂有事十一陵. 二月己巳，至自長安.

夏五月乙未晦，日有食之.

秋七月，司隸校尉蘇鄴下獄死.

九月戊辰，地震裂. 制詔曰：「日者地震，南陽尤甚. 夫地者，任物至重，靜而不動者也. 而今震裂，咎在君上. 鬼神不順無德，災殃將及吏人，朕甚懼焉. 其令南陽勿輸今年田租芻稿. 遣謁者案行，其死罪繫囚在戊辰以前，減死罪一等；徒皆弛解鉗，衣絲絮. 〔一〕賜郡中居人壓死者棺錢，人三千. 其口賦逋稅而廬宅尤破壞者，勿收責. 〔二〕吏人死亡，或在壞垣毀屋之下，而家羸弱不能收拾者，其以見錢穀取傭，為尋求之. 」

冬十月壬子，大司空朱浮免. 癸丑，光祿勳杜林為大司空.

是歲，齊王章薨. 青州蝗. 匈奴薁鞬日逐王比〔一〕遣使詣漁陽請和親，使中郎將李茂報命. 烏桓擊破匈奴，匈奴北徙，幕南地空. 〔二〕詔罷諸邊郡亭候吏卒.

二十三年春正月，南郡蠻叛，遣武威將軍劉尚討破之，徙其種人於江夏. 〔一〕

夏五月丁卯，大司徒蔡茂薨.

秋八月丙戌，大司空杜林薨.

九月辛未，陳留太守玉況為大司徒. 〔一〕

冬十月丙申，太僕張純為大司空. 高句麗率種人詣樂浪內屬. 十二月，武陵蠻叛，寇掠郡縣，遣劉尚討之，戰於沅水，〔一〕尚軍敗歿.

是歲，匈奴薁鞬日逐王比率部曲遣使詣西河內附.

二十四年春正月乙亥，大赦天下.

匈奴薁鞬日逐王比遣使款五原塞，求扞禦北虜.

秋七月，武陵蠻寇臨沅，〔一〕遣謁者李嵩、中山太守馬成討蠻，不克，於是伏波將軍馬援率四將軍討之.

詔有司申明舊制阿附蕃王法. 〔一〕

冬十月，匈奴薁鞬日逐王比自立為南單于，於是分為南、北匈奴.

二十五春正月，遼東徼外貊人〔一〕寇右北平、漁陽、上谷、太原，遼東太守祭肜招降之. 烏桓大人來朝. 〔二〕

南單于遣使詣闕貢獻，奉蕃稱臣；又遣其左賢王擊破北匈奴，卻地千餘里. 三月，南單于遣子入侍.

戊申晦，日有食之.

伏波將軍馬援等破武陵蠻於臨沅. 冬十月，叛蠻悉降.

夫餘王遣使奉獻. 〔一〕

是歲，烏桓大人率眾內屬，詣闕朝貢.

二十六年〔春〕正月，詔有司增百官奉. 〔一〕其千石已上，減於西京舊制；六百石已下，增於舊秩.

初作壽陵. 〔一〕將作大匠竇融上言園陵廣袤，無慮所用. 〔二〕帝曰：「古者帝王之葬，皆陶人瓦器，木車茅馬，〔三〕使後世之人不知其處. 太宗識終始之義，景帝能述遵孝道，遭天下反覆，而霸陵獨完受其福，豈不美哉！〔四〕今所制地不過二三頃，無為山陵，陂池裁令流水而已. 」〔五〕

遣中郎將段郴授南單于璽綬，令入居雲中，〔一〕始置使匈奴中郎將，將兵衛護之. 〔二〕南單于遣子入侍，奉奏詣闕. 於是雲中、五原、朔方、北地、定襄、鴈門、上谷、代八郡民歸於本土. 遣謁者分將施刑補理城郭. 〔三〕發遣邊民在中國者，布還諸縣，皆賜以裝錢，轉輸給食. 〔四〕

二十七年夏四月戊午，大司徒玉況薨.

五月丁丑，詔曰：「昔契作司徒，禹作司空，皆無『大』名，其令二府去『大』. 」〔一〕又改大司馬為太尉. 驃騎大將軍行大司馬劉隆即日罷，太僕趙為太尉，大司農馮勤為司徒.

益州郡徼外蠻夷率種人內屬.

北匈奴遣使詣武威乞和親. 〔一〕

冬，魯王興、齊王石始就國.

二十八年春正月己巳，徙魯王興為北海王，以魯國益東海. 賜東海王彊虎賁、旄頭、鍾虡之樂. 〔一〕

夏六月丁卯，沛太后郭氏薨，因詔郡縣捕王侯賓客，坐死者數千人. 〔一〕

秋八月戊寅，東海王彊、沛王輔、楚王英、濟南王康、淮陽王延始就國.

冬十月癸酉，詔死罪繫囚皆一切募下蠶室，〔一〕其女子宮〔二〕.

北匈奴遣使貢獻，乞和親.

二十九年春二月丁巳朔，日有食之. 遣使者舉冤獄，出繫囚.

庚申，賜天下男子爵，人二級；鰥、寡、孤、獨、篤缮、貧不能自存者粟，人五斛.

夏四月乙丑，詔令天下繫囚自殊死已下及徒各減本罪一等，其餘贖罪輸作各有差.

三十年春正月，鮮卑大人內屬，朝賀.

二月，東巡狩. 甲子，幸魯，進幸濟南. 閏月癸丑，車駕還宮.

有星孛于紫宮.

夏四月戊子，徙左翊王焉為中山王.

五月，大水.

賜天下男子爵，人二級；鰥、寡、孤、獨、篤缮、貧不能自存者粟，人五斛.

秋七月丁酉，幸魯國. 復濟陽縣是年傜役. 冬十一月丁酉，至自魯.

三十一年夏五月，大水.

戊辰，賜天下男子爵，人二級；鰥、寡、孤、獨、篤缮、貧不能自存者粟，人六斛.

癸酉晦，日有食之.

是夏，蝗.

秋九月甲辰，詔令死罪繫囚皆一切募下蠶室，其女子宮.

是歲，陳留雨穀，形如稗實. 〔一〕北匈奴遣使奉獻.

中元元年春正月，東海王彊、沛王輔、楚王英、濟南王康、淮陽王延、趙王盱皆來朝. 〔一〕

丁卯，東巡狩. 二月己卯，幸魯，進幸太山. 北海王興、齊王石朝于東嶽. 辛卯，柴望岱宗，登封太山；甲午，禪于梁父. 〔一〕

三月戊辰，司空張純薨.

夏四月癸酉，車駕還宮. 己卯，大赦天下. 復嬴、博、梁父、奉高，〔一〕勿出今年田租芻稿. 改年為中元.

行幸長安. 戊子，祀長陵. 五月乙丑，至自長安.

六月辛卯，太僕馮魴為司空.

乙未，司徒馮勤薨.

是夏，京師醴泉涌出，〔一〕飲之者固疾皆愈，惟眇、蹇者不瘳. 又有赤草生於水崖. 〔二〕郡國頻上甘露. 群臣奏言：「地祇靈應而朱草萌生. 〔三〕孝宣帝每有嘉瑞，輒以改元，神爵、五鳳、甘露、黃龍，列為年紀，蓋以感致神祇，表彰德信. 是以化致升平，稱為中興. 今天下清寧，靈物仍降. 陛下情存損挹，推而不居，豈可使祥符顯慶，沒而無聞？宜令太史撰集，四以傳來世. 」帝不納. 常自謙無德，每郡國所上，輒抑而不當，故史官罕得記焉.

秋，郡國三蝗.

冬十月辛未，司隸校尉東萊李訢為司徒.

甲申，使司空告祠高廟曰：「高皇帝與群臣約，非劉氏不王. 呂太后賊害三趙，〔一〕專王呂氏，賴社稷之靈，祿、產伏誅，〔二〕天命幾墜，危朝更安. 呂太后不宜配食高廟，同祧至尊. 薄太后母德慈仁，〔三〕孝文皇帝賢明臨國，子孫賴福，延祚至今. 其上薄太后尊號曰高皇后，配食地祇. 遷呂太后廟主于園，四時上祭. 」〔四〕

十一月甲子晦，日有食之.

是歲，初起明堂、靈臺、辟雍，及北郊兆域. 〔一〕宣布圖讖於天下. 復濟陽、南頓是年傜役. 參狼羌寇武都，敗郡兵，隴西太守劉盱遣軍救之，及武都郡兵討叛羌，皆破之.

二年春正月辛未，初立北郊，祀后土. 東夷倭奴國王遣使奉獻. 〔一〕

二月戊戌，帝崩於南宮前殿，年六十二. 〔一〕遺詔曰：「朕無益百姓，皆如孝文皇帝制度，務從約省. 〔二〕刺史、二千石長吏皆無離城郭，無遣吏及因郵奏. 」〔三〕

初，帝在兵閒久，厭武事，且知天下疲秏，思樂息肩. 〔一〕自隴、蜀平後，非儆急，未嘗復言軍旅. 皇太子嘗問攻戰之事，帝曰：「昔衛靈公問陳，孔子不對，此非爾所及. 」〔二〕每旦視朝，日仄乃罷. 數引公卿、郎、將講論經理，夜分乃寐. 〔三〕皇太子見帝勤勞不怠，承閒諫曰：「陛下有禹湯之明，而失黃老養性之福，〔四〕願頤愛精神，優游自寧. 」帝曰：「我自樂此，不為疲也. 」雖身濟大業，兢兢如不及，故能明慎政體，總髓權綱，量時度力，舉無過事. 退功臣而進文吏，戢弓矢而散馬牛，雖道未方古，斯亦止戈之武焉. 〔五〕

論曰：皇考南頓君初為濟陽令，以建平元年十二月甲子夜生光武於縣舍，〔一〕有赤光照室中. 〔二〕欽異焉，使卜者王長占之. 長辟左右〔三〕曰：「此兆吉不可言. 」是歲縣界有嘉禾生，一莖九穗，因名光武曰秀. 明年，方士有夏賀良者，上言哀帝，云漢家歷運中衰，當再受命. 於是改號為太初元年，稱「陳聖劉太平皇帝」，以厭勝之. 及王莽篡位，忌惡劉氏，以錢文有金刀，故改為貨泉. 或以貨泉字文為「白水真人」. 後望氣者蘇伯阿為王莽使至南陽，遙望見舂陵郭，唶曰：〔四〕「氣佳哉！鬱鬱蔥蔥然. 」及始起兵還舂陵，遠望舍南，火光赫然屬天，有頃不見. 初，道士西門君惠、李守等亦云劉秀當為天子. 其王者受命，信有符乎？不然，何以能乘時龍而御天哉！〔五〕

贊曰：炎正中微，大盜移國. 〔一〕九縣飆回，三精霧塞. 〔二〕人厭淫詐，神思反德. 光武誕命，靈貺自甄. 〔三〕沈幾先物，深略緯文. 〔四〕尋、邑百萬，貔虎為群. 〔五〕長轂雷野，高鋒彗雲. 〔六〕英威既振，新都自焚. 〔七〕虔劉庸、代，紛紜梁、趙〔八〕. 三河未澄，四關重擾. 〔九〕神旌乃顧，遞行天討. 〔一０〕金湯失險，車書共道. 〔一一〕靈慶既啟，人謀咸贊. 〔一二〕明明廟謨，赳赳雄斷. 〔一三〕於赫有命，系隆我漢. 〔一四〕